
Forord

Min baggrund er uddannelse til jurist med bl.a. retshistorie som tilvalg.

Derefter til advokat og senere arbejde indenfor faget.

Sideløbende har jeg i årtier dyrket historie på amatørbasis. Siden 2014 har jeg fået udgivet 12 bøger med udredning af komplicerede historieemner, som det fremgår i fortegnelsen på denne bogs sidste side.

Tak til alle, der hjulpet og herunder især til medarbejdere på Rigsarkivet. Viborg, Rigsarkivet. København og Frihedsmuseet (København).

En særlig tak skal rettes til arkiv- og forskningsinstitutionen Historisk Samling fra Besættelsestiden (Esbjerg) ved dennes leder faghistorikeren Henrik Lundtofte for stor og god hjælpsomhed med fremskaffelse af arkivalier fra de velordnede samlinger.

Sidst men ikke mindst også en tak til min kone Jytte Nielsen for hyggelige arkivture samt mange gode råd om layout, billeder og tekst.




Indledning

Bogen skal især bidrage til at afdække, hvordan det kunne gå til,

- at det danske politi næsten helt ophørte med bekæmpelse af modstandsterror fra 29. august 1943 og frem til 13. maj 1945,

- at man fik næsten alle danske politibetjente til at melde sig som engelskstyrede modstandsterrorister i stedet for at passe deres arbejde med bl.a. bekæmpelse af sådanne samt

- at politifolk efter befrielsen blev afskediget for ikke at være blevet modstandsfolk (terrorister).

Der skete meget, som nogle jublede over og andre tog afstand fra:


	Regeringen forhandlede sig til rette med tyskerne for at få befolkningen skånet. Den ville have danskere til at udføre tyske befæstningsarbejder for at modvirke, at vestmagterne invaderede landet og smadrede dette samt folket.

	Englænderne fik en lille del af danskerne til at blive aktive med modstand som fjernstyret fra England og mod deres regering.

	Modstandsfolkene begik som terrorister tyverier, røverier, hærværk, trusler, vold og drab på landsmænd. Under besættelsen undgik de straf ved at true danske politifolk. Ved befrielsen begik de statskup ved at tiltvinge sig halvdelen af pladserne i en juntaregering og undgik derved at blive straffet. Det muliggjordes af, at de da som de eneste danske var i besiddelse af våben.

	Politifolkene blev truet af modstandsfolk til at blive passive. Hvis de ikke havde meldt sig som modstandsfolk 29. april 1945, afskedigedes de, da modstandsfolkene tog magten ved befrielsen.

	Befolkningen udsattes op til og efter befrielsen for overgreb fra modstandsmænd. Ved befrielsen indespærredes titusinder og mange straffedes for lovlige handlinger efter en tilbagevirkende lov.





Tilpasninger – svigt – illoyalitet – forræderi

Det USAske mundheld: ”If you can’t beat them, join them” – ”Hvis du ikke kan slå dem, så slut dig til dem” blev i besættelsestiden fulgt i tre henseender af danske myndighedspersoner:


	Regeringen fulgte under besættelsen fremgangsmåden i forholdet til de truende tyskere.

	Næsten alle landets politibetjente fulgte samme fremgangsmåde fra besættelsens sidste to år i forhold til de truende modstandsfolk.

	Politikerne fulgte efter befrielsen fremgangsmåden i deres forhold til de truende modstandsfolk.


Modstandsfolkene beskyldte politikerne for at være landsforrædere, fordi de forhandlede sig til rette med tyskerne. Beskyldningen var uberettiget, da regeringen som udøver af folkestyret havde ret til på samfundets vegne at bestemme, hvem den ville virke med. Regeringen var begrænset i sine handlemuligheder og førte sit folk skånsomt gennem besættelsen.

Modstandsfolkene var de reelle landsforrædere, idet de lod sig hverve ulovligt af englænderne til terror, som de i øvrigt især udøvede mod deres egne landsmænd og herunder i særlig grad deres egen regering.

De fleste af landets politibetjente endte med at blive illoyale overfor deres ledelse og befolkningen ved at lade sig hverve som modstandsterrorister.

De ledende politikere svigtede borgerne ved op mod befrielsen at blive følgagtige overfor modstandsterroristerne, fordi de var truet af dem.




Kilders upålidelighed som særlig udfordring

Grundfortællingen – politikernes falske modstandshædring

Den jyske modstandsleder Anton Ingersøn Jensen fik under sit dæknavn Jens Toldstrup i 1947 udgivet sin bog med den misvisende titel ”Uden kamp ingen sejr”. En faghistoriker har derimod sagt, at modstandsfolkene ”vandt freden” – og deri ligger, at de ikke vandt noget under besættelsen. Deres sejre vandt de efter befrielsen ved at tage den civile magt i landet med rå våbenmagt som de eneste bevæbnede danskere.

På lang sigt vandt de renommé ved at forvanske historieskrivningen. De var hvervet og styret af engelske bagmænd, der ellers så danskerne som fjender og bekæmpede dem og deres regering. Modstandsfolkene følte sig forbundet med englænderne og har fremstillet alt som set ud fra deres side som det nye herrefolk i Danmark.

Ledende politikere førte forhandlingspolitik med tyskerne. Ved befrielsen gjorde de det samme med modstandsfolkene. Levebrødspolitikerne var hunderæde for at blive ofre for overgreb fra modstandsfolk.

Politikere og modstandsfolk enedes da om, at lade som om sidstnævnte havde ydet en heltemodig indsats og om, at alle havde bakket dem op.

Denne forfalskede fremstilling af danmarkshistorien kaldes af universitetshistorikere for ”grundfortællingen”. Politikere og modstandsmænd har siden holdt fast ved denne usande erindring om en fælles kamp.

Den svagelige Kong Christian X. deltog i historieforvanskningen.

På befrielsesdagen 5. maj 1945 gengav han i sin radiotale kl. 12 ifølge Avis-Aarbogen 1945 den usande grundfortælling, der refereredes som:

”Det danske Folk har i disse Aar holdt ubrydeligt sammen, og Kongen udtaler en Tak for dette Sammenhold ---. En særlig Tak --- til Frihedsbevægelsen --- for uforfærdet Indsats i den fælles Kamp, der har skabt Danmarks Stilling i Dag.”

Kongen ”glemte” nu, at det officielle Danmark – inkl. ham selv – havde fordømt modstandsmænd offentligt som bøller og terrorister. Den ”fælles kamp” havde reelt været mod hinanden. Og det var nok kun modstandsmænd, som mente, at de havde været til gavn for landsmænd.

BilledBladet fremstillede det også usandt, da det i en artikel 15. maj 1945 om besættelsestiden skrev at:

”De tyske Soldater fik kun isnende Kulde, da de kom.”

Danskerne havde faktisk for det meste taget venligt mod de uvelkomne, hvilket man kan læse i aviserne fra den tid.

Modstandsmanden Jens Wulff hævdede i ”Grenaa og Omegn. Før og Nu. 1983”, at der ”var et godt sammenhold i befolkningen”. Han ville huskes for, at alle havde set op til ham som modstandsmand.

Danskernes uofficielle fordømmelse af modstandsfolk

De ledende politikere hyldede efter befrielsen modstandsfolk som helte, selv om alle vidste, at det var falskt. I øvrigt var danskerne magtesløse overfor modstandsmænds terror. Folk kunne dog mere uofficielt vise deres holdning.

Arne Gammelgaard, Hammel noterede, at det var ”med en vis lettelse, at man i september 1945 kunne hjemsende frihedskæmperne.”1

Modstandsmanden lærer og kordegn Karl Schaldemose Larsen, Ebeltoft, skrev således trist i sin dagbog 18. maj 19452:

”I de store byer er Frihedskæmperne Dagens Mænd. Her skuler mange efter os.”

Schaldemose ville kunne have oplevet det samme i ”de store byer”. Men modstandsfolkene viste sig også her officielt kun frem i helterollen.

Margrethe Møller Pedersen, g.m. flygtningeeksportøren fiskeauktionar Søren Møller Pedersen i Grenaa, skrev i sin dagbog3 udateret:

”Landet og pressen fejrer frihedsbevægelsen over alle grænser.

Senere værre end før, forfærdelig nedslående --- flere tar livet af sig.” Den jyske modstandsleder Toldstrup skrev i sin bog ”Uden kamp ingen sejr” 1947:

”Vi, som var modstandsfolk, troede i nogle dage efter befrielsen, at hele folket stod bag os, men vi tog fejl.”

Kriminalbetjenten og modstandsmanden Carl Thorvald Christensen

Bilbo skrev også i sin erindringsbog om tiden efter befrielsen4:

”Angrebene på modstandsbevægelsen begyndte – ganske meningsløse angreb, som blot sårede de bedste dele af denne, så de blev bitre, og ellers var fuldkommen uden betydning, bortset fra at de måske kunne virke dulmende på angribernes dårlige samvittighed.

De få fejltagelser, som umuligt havde kunnet undgås under forhold, hvor hver mand mange gange måtte handle efter bedste evne, blev trukket frem og blæst op til en stor ballon. De passive begyndte at rive det ned, som var bygget op.”

Mange modstandsfolk var blevet kendt for at have begået interneringer og/eller andre overgreb og flyttede, fordi de følte sig ugleset.

Det gælder således f.eks. den jyske modstandsleder Jens Toldstrup (døbt Anton Ingersøn Jensen), der en tid emigrerede i frustration.

Pastor Vilhelm Krarup, Hammelev, var fra 1943 på det østlige Djursland hovedmanden bag utallige ondsindede overgreb på landsmænd.

Han var særligt aktiv med at få det lokale politi til at nedlægge arbejdet.

Efter befrielsen forsøgte han forgæves at få politimesteren afskediget. Efter hård offentlig kritik forlod han i hast egnen i efteråret 1945.

I afskedsparaden for modstandsfolk på Randers Stadion 30. maj 1945 gik forrest toldassistent S. A. Ballisager og den fhv. modstandsbyleder overbetjent Svend Aage Einar Høst, begge fra Ebeltoft.5 De to forlod snart efter egnen.

Befolkningens fejring af befrielsen indebar nok slet ikke den hyldest til modstandsfolkene, som de forestillede sig.

Ny aktuel kult med modstandshædring efter vidnernes forsvinden

I den senere årrække er vidnerne til modstandsfolkenes virke i besættelsestiden uddøde. Efterkommerne er i god tro m.h.t. anernes gerninger. Et stort antal efterkommere er nu blevet aktive på de sociale medier og i offentlige events i en nyopstået kult til dyrkelse af modstandsaner. Modstandsfolk som døde af deres virke hyldes som helte ved at blive opkaldt i vejnavne og æres på messingplader nedfældet i fortove.

”Politiet blev taget” – misinformering indarbejdet i alle årene

Det siges tit misvisende, at ”politiet blev taget” af tyskerne 19. september 1944. Google har f.eks. i 2025 ved søgning på ”politiet blev taget” den forenklede og misvisende forklaring:

”Den 19. september 1944 opløste tyskerne det danske politi.

Selvom politikorpset havde taget aktivt del i samarbejdet med besættelsesmagten, blev det oplevet som en potentiel militær trussel mod den tyske tilstedeværelse i Danmark.”

Da tyskerne havde interneret knap ¼ af politiet, fik modstandsterrorister med dødstrusler næsten alle øvrige (¾) til at nedlægge arbejdet.

Et lille antal loyale og modige politifolk fortsatte dog med at arbejde. Modstandsfolk ville ikke blive upopulære på at have borttruet politiet og fortalte typisk ikke om det. Og politifolkene ville ikke fremstå i en taberrolle, så de fortalte heller ikke om det.

Fhv. kriminalassistent Frank Bøgh og journalist Palle Bruus Jensen fik i 2004 udgivet bogen ”Da politiet blev taget. Den tyske internering af 2.000 danske betjente”. Forlaget Academic Books skriver om bogen på sin hjemmeside stærkt misvisende:

”Besættelsen af Danmark blev yderligere dramatisk skærpet, da tyskerne den 19. september 1944 besluttede at tilfangetage det danske politi og deportere 2.000 politifolk i tyske koncentrationslejre.

I tilknytning til 60 årsdagen --- fremlægger forfatterne en fortættet skildring af det døgn, hvor tyskerne gjorde politikorpset illegalt.”

Faktisk internerede tyskerne ”kun” knap ¼ af politiet og forsøgte at få resten til at passe deres arbejde. De ville ikke ”tilfangetage det danske politi” og det er også forkert, at ”tyskerne gjorde politikorpset illegalt”.

Systime udvikler ifølge sin hjemmeside (https://kamp.systime.dk/) undervisningsmaterialer til gymnasiet. Her fremgår vildledende under temaet ”Terror eller frihedskamp” i kapitel ”2. Den danske modstandsbevægelse” / ”2.2 Fokus på retten til at dræbe” / ”Den grå zone”:

”I efteråret 1944 opløste og arresterede nazisterne det danske politi.” Hjemmesiden https://www.historie-online.dk/ drives af Dansk Historisk Fællesråd. Michael Koch, Tappernøje, er søn af en modstandsmand og har i mange år været førtidspensionist samt historiestuderende. Han har her offentliggjort forvrængede fremstillinger af virkeligheden til forherligelse af modstandsfolk. Han undskylder selv sine intellektuelle evner (på https://www.linkedin.com/) med, at det er, hvad ”kræfter og helbred tillader”. Nogle af fejlene er samme sted berigtiget af forfattere. I 2024 fik han i en omtale af bogen ”Historien skal fortælles” bragt fejlteksten:

”Den 19. september 1944 var en sort dag i Danmark. Politiet blev taget af tyskerne”.

Historikeren Katrine Madsbjerg er ansat ved Det Danske Filminstitut og forestod i 2025 på hjemmesiden ”Danmark på film” udgivelsen af temaet ”Danmark under besættelsen” med gamle lokale film.6 Hun skriver her om politiets rolle med at blive sat ud af spillet, at

”d. 19. september --- arresteres de af det tyske sikkerhedspoliti. ---. Omkring 2000 danske politifolk --- bliver sendt til koncentrationslejrene ---i Tyskland. ---. Flere af de politifolk, der undgår arrestation, melder sig under modstandsbevægelsen ---. Danmark er uden politi frem til befrielsen i maj 1945”.

Til dette lille afsnit haves følgende berigtigelser/præciseringer:

- Politiet blev næsten kun arresteret af militær – ikke af sikkerhedspoliti.

- Næsten alle politifolk blev modstandsfolk – ikke kun flere.

- De meldte sig ikke kun – de blev truet til det.

- Landet var uden politi frem til 13. maj – ikke kun til 5. maj 1945.

I fremstillingen anføres også, at ”Samarbejdsregeringen træder tilbage”, men den gik ikke af – den gik kun i hvile uden at træde tilbage.

Modstandsfolks kampe for eneret til at fremstille historien

Modstandsfolkenes virke var kriminelt, hvorfor det var vigtigt for dem at det kun var dem selv, der berettede om det. De har indædt bekæmpet andres mere nuancerede omtale af deres virke og skræmt den ellers frie presse samt mange andre. På dagsordenen til mødet i deres Frihedsbevægelsens Samraad 1. februar 1946 var punktet:

”5. Samraadets Indskriden overfor Aviser og Tidsskrifter, der bringer umotiverede Angreb paa Modstandsbevægelsen.”

På livstid kæmpede modstandsfolkene for at forhindre, at andre kom til orde og hævdede, at andre ikke kunne forstå, hvad der var sket.

Hvis man dokumenterede noget fra deres beretninger afvigende, overreagerede de stærkt følelsesbetonet.7

Universitetshistorikeren Aage Trommer påviste således i 1971 i sin doktordisputats ud fra DSB’s kørselsprotokoller, at jernbanesabotagerne ikke havde haft nogen særlig betydning for tyskerne.8

Togstammens stivhed og fart gjorde, at tog typisk hoppede over skinnehuller. Man omdirigerede tog og brugte skibstransport. Det var et hårdt slag for modstandsmændene, som var særlig stolte af netop denne.

De lavede en ballade, som kunne skræmme andre fra at sige sandheden.

Overlæge Kirsten Lylloff påviste 1999 ud fra arkivalier, at de tyske flygtninge på grund af modstanden ikke fik den sædvanlige lægehjælp.9

Modstandsmændene lavede en primitiv ballade over det og hævdede, at hun ikke kunne vide noget om det, når hun ikke havde levet dengang.

Modstandsfolk og senere deres efterkommere har ved praktiske tiltag kæmpet for at opbygge, fastholde og videreudvikle et helterenommé.

De fik f.eks. oprettet ni ”4. Maj Kollegier” med i alt over 500 værelser til efterkommere.10 Beboere her tror nok, at deres aner var helte og har ikke hørt om deres talrige overfald på lovlydige landsmænd.

Modstandsfolkene har løbende skaffet sig offentlig opmærksomhed ved at vise sig frem offentligt på årlige mærkedage for:


	Besættelsen 9. april 1940.



	Den af modstandsfolk fremprovokerede lammelse af folkestyret 29. august 1943, hvor regering, rigsdag og kongemagt gik i hvile.

	Deres generalstrejke 30. juni 1944.

	Datoer for lokale våbennedkastninger.

	Datoer for lokale sabotager.

	Datoer for henrettelser af modstandsterrorister.

	Dagen 4. maj 1945 for bekendtgørelsen af befrielsen, hvor de gjorde sig klar til deres besættelse af landet 5. maj samt politiske magtovertagelse og interneringer af landsmænd ved at ordne våbnene.


Englands premierminister Winston Churchill blev et idol for alle danske modstandsmænd. Han var også førende m.h.t. forvanskning af historien. Han ansatte en privat historiker til at fremstille sin indsats.11

Den engelske historieprofessor David Reynolds gav i 2004 et nuanceret billede af Churchill. Jyllands-Posten citerede 25. oktober 2004 fra hans nyudkomne bog de følgende betragtninger om Churchill12:

”Igennem sine erindringer lykkedes det ham at printe sit eget billede --- af sig selv”.

Modstandsfolkene skaffede sig adgang til en langsigtet systematisk og omfattende holdningsprægning. Det blev beskrevet i deres blad Gestapofangen nr. 7-8 fra 1969. De foreslog gennem Landsforeningen Gestapofangerne hvert år fra 1963 alle landets skoler, at man lod dem fortælle børnene om besættelsen. Brugen af denne af deres foreninger gav indtryk af, at deres virke var meget farligt og dermed heltemodigt.

Reelt blev kun en lille del af dem udsat for hårdhændet behandling.

I Grenaa f.eks. holdtes skoleforedrag i mange år af vaskeriejer Jens Wulff, hvis upålidelighed fremgår mange steder i hans erindringer.13

Wulffs vildledning blev sat i relief under et foredrag af historieprofessor Claus Bryld 3. november 2005 på Grenaa Bibliotek. Wulff fik da adgang til at komme med flere indlæg med fremstilling af sin beskedne modstandsindsats som heltemodig. Men Wulffs stjernestund blev ødelagt, da Bryld berigtigede et indlæg fra ham med:

”Men – det var jo ikke jer, der vandt krigen. Det var ikke frihedskæmperne, der befriede Danmark – det var de allierede, der befriede landet.”

En stor del af befolkningen er indoktrineret på denne vis – de samt dem, som de har viderebragt beretningerne til fylder nu meget i samfundet.

Den enorme arbejdsløshed blandt faghistorikere har i årtier gjort en del af dem til nemme ofre for de, der ikke vil have sandheden frem.

Nogle har på grund af modstandsfolk og nu disses efterkommere haft svært ved at finde mod til at leve med balladen ved at skrive sandheden.

Doktorafhandlingen fra 1992 af faghistorikeren Henrik Stevnsborg ”Politiet 1938-47. Bekæmpelsen af spionage, sabotage og nedbrydende virksomhed” kritiseredes således af advokat Erling Andresen i Nordisk Tidsskrift for Kriminalvidenskab 1992 bl.a. med bemærkningen:

”Bogens synsvinkel er ensidigt politiets synsvinkel, og det fører --- til konklusioner, som er mildt sagt overraskende”.

”Politiets hudløse selvransagelse” er titlen på en artikel af Ove Steen Rasmussen i Kristeligt Dagblad 9. oktober 2007. Undertitlen er:

”Politihistorisk Museum åbner særudstilling om politiets rolle som anklagede og bødler under retsopgøret efter besættelsen”.

Man må have medfølelse med de politifolk, der som ofre for modstandsfolk forfulgtes for deres arbejdsmæssige virke. Også specielt for de, der beordredes til at henrette ”landsforrædere”. Men en selvransagelse burde indebære en beklagelse af, at de næsten alle svigtede befolkningen ved at være modstandsterroristerne følgagtige.

Frederik Strand og Anders Brandt Lundager, som er faghistorikere tilknyttet Politimuseet (i København), fik i efteråret 2024 udgivet bogen ”Aktion Möwe. Det tyske angreb på dansk politi under besættelsen”. I værket har de ellers over 624 sider grundigt beskrevet politiets rolle i besættelsestiden. Men de har undveget omtale af politifolks rolle som ofre for modstandsfolk.

Weekendavisen skrev i anmeldelsen af bogen på sin hjemmeside den 23. november 2024 under overskriften ”TAVSHEDENS LOV”:

”Aktion Möwe --- havde katastrofale konsekvenser for de internerede ---. ---. Man talte om en decideret krigsgeneration inden for dansk politi, hvor mange betjente var psykisk ødelagte og/eller alkoholiserede som følge af tiden i kz-lejrene. ---. Da de kom hjem, herskede tavshedens lov --- man skulle glemme og komme videre ---. Aktion Möwe levede --- som et betændt sår, der aldrig blev fuldt ud helet.”

Elendigheden fremstilles, som om den alene skyldtes tyskerne. Men det var nok reelt ikke mindst politibetjentenes ynkelige rolle som ofre for modstandsfolk, der gjorde dem skamfulde.

Søren Nielsen kommenterede i sin anmeldelse i Politiken den 25. maj 2011 af bogen af Jakob Sørensen ”For Danmarks ære. Danskere i allieret krigstjeneste 1939-45” de ellers sædvanlige forvanskninger til højnelse af modstandsmænd med bemærkningen,

”at beretningen ikke er befængt --- som den tidlige historieskrivning om modstandsbevægelsen”.

Tusinder af kvinder blev overfaldet af modstandsfolk eller disses følgere, som ophidsedes dertil i deres illegale propagandablade.

Socialdemokraten for Randers og Omegn skrev f.eks. 7. maj 1945:

”Frihedskæmperne i Aarhus har foretaget en Mængde Anholdelser af Kvinder, som har plejet Omgang med Tyskerne. De fik Haaret klippet af paa Gaden --- klædt af til Bæltestedet --- førtes gennem Byen”.

Og titusinder af lovlydige landsmænd interneredes af modstandsmænd.

Næsten alle modstandsmænd deltog i de nævnte overfald. Man hører tit, at modstandsfolk ikke har villet fortælle børnene om deres virke.

Det er ikke til at finde et modstandsbarn, som har hørt om en anes deltagelse i de omtalte overfald og interneringer.

Omtalen af modstandsmændene er stadig et betændt emne – og nu på grund af efterkommere, som er i god tro m.h.t. deres aners gerninger.

Selv om konsekvenser af modstandsfolks overgreb på politifolk fremgår i mange kilder er det svært at finde det omtalt i historiske fremstillinger. Modstandsemnet er stadig så råddent, at man næppe vil kunne afdække sandheden uden selv at komme til at lugte.

Misinformeringen om modstandsfolkene er så massiv og betændt, at der vil gå generationer, før det vil blive uproblematisk at berette sandheden.

Sprogbrug med betændte hensyn

Under besættelsen kaldte modstandsfolkene sig sabotører og patrioter. Ledende politikere omtalte dem da som bøller og terrorister.

Ved som de eneste bevæbnede danskere at tage magten ved befrielsen undgik de straf for deres forbrydelser. Man ophørte da med at kalde dem terrorister for at undgå deres voldsomme reaktioner.

Ifølge Gyldendals Fremmedordbog 9. udgave er terror ”voldshandlinger, voldsmetoder, især anvendt i politisk øjemed”. De under besættelsen mest aktive modstandsmænd var terrorister også juridisk.

Nu om dage ville de stå til terrorstraf efter straffelovens §114.14

Den omhandler bl.a. manddrab, grov vold, frihedsberøvelse, forstyrrelse af trafiksikkerheden, besiddelse af våben og eksplosivstoffer under særligt skærpende omstændigheder, brandstiftelse, skibbrud, jernbane- eller anden transportulykke, forstyrrelser i driften af almindelige samfærdselsmidler og groft hærværk begået for

”uretmæssigt at tvinge --- myndigheder --- til at foretage eller undlade at foretage en handling eller at destabilisere eller ødelægge et lands --- grundlæggende politiske, forfatningsmæssige, økonomiske eller samfundsmæssige strukturer”.

Altså netop det, som modstandsfolkene var stolte af at have gjort – og det var for det meste som hadforbrydelser mod landsmænd.

Det er for dårligt at undlade omtale af terrorister som sådanne for at undgå at blive udsat for en primitiv ballade fra deres efterkommere. De havde for det meste af forsigtighedsgrunde undgået fysiske kampe mod tyske soldater samt sabotage mod tysk materiel. Da de ved befrielsen tog den civile magt i landet fik de gennemtvunget at blive omtalt som ”frihedskæmpere”. Betegnelsen er misvisende m.h.t. såvel ”frihed” som ”kæmper”. De gjorde reelt ikke meget til fremme af frihed. De gjorde tværtimod en stor indsats for at berøve landsmænd friheden. Befolkningen omtalte dem derfor sarkastisk som ”frihedsbekæmpere”.

Nogle undviger nu konflikten ved at kalde dem modstandskæmpere. I 2022 blev det i straffelovens §136 gjort strafbart at udtrykke offentlig billigelse af terror. Statsministeren ville dermed bakke israelerne op i at tage land fra palæstinenserne. Men det synes dermed ret beset at være blevet ulovligt at hylde modstandsfolk for deres terror, som næsten kun var rettet mod landsmænd og særligt mod regeringen.

Kildevalget

Fremstillingen indeholder materiale fra mange egne. Grundlaget for de overordnede temaer hidrører mest fra København som hovedstaden.

Mange eksempler til illustration af det i lokalsamfundene passerede er fra Aarhus-egnen. Forholdene er her overskuelige og de er dokumenteret ved mange alsidige kilder. I Aarhus støttede Jyllands-Posten åbent nazisterne og Aarhus Stiftstidende bakkede modstandsfolkene op med uvederhæftig journalistik. Djursland prægedes med hensyn til modstand af den ondsindede præst Vilhelm Krarup i Hammelev (far til den senere folketingspolitiker Søren Krarup), hvilket medførte så meget dårligt for befolkningen.

Dokumentation i citater

Dokumentationen er i vidt omfang bragt som citater. Det sker bl.a. fordi emnet er så betændt, at mange benægter kendsgerninger for at forhindre udbredelsen af uønsket viden.

Kap. 1. Regeringens nødtvungne politik

Danskernes i almindelighed gode forhold til tyskerne

Indtil besættelsen var danskerne mindst lige så glade for de livlige tyskere som for de mere fjerne, globalt grådige og reserverede englændere.

I Randers sagde politimester Volquarts efter besættelsen 10. april 1940 til ”Socialdemokraten”:

”Publikums optræden lod --- (den 9. april) meget tilbage at ønske.

Unge fløse og pigebørn viste en nyfigen påtrængenhed over for det tyske militær, som om det drejede sig om en Langelinieflirt.

Eller hvad mener man om danske skolebørn, som --- stiller sig op langs fortovene og råber hurra, når det tyske militær passerer.”

Selv den naziglade digterpræst Kaj Munk var ifølge Per Stig Møller vred over den venlige måde, hvorpå tyskere og danskere omgikkes.15

Fredsbesættelsen og den afmægtige regerings forhandlingspolitik

Regeringen valgte nødtvunget at få det bedste ud af det for folket. Statsministeren og kongen udsendte et fælles opråb ledsaget af en opfordring til besindelse:

”Til det danske Folk!

Tyske Tropper har i Nat overskredet den danske Grænse og har gjort Landgang forskellige Steder.. Den danske Regering har under Protest besluttet at ordne Landets Forhold under Hensyn til den Besættelse, som har fundet Sted, og i Henhold hertil kundgøres følgende:

De tyske Tropper --- træder i Forbindelse med den danske Værnemagt og det er Befolkningens Pligt at afholde sig fra enhver Modstand overfor disse Tropper.

Den danske Regering vil forsøge at sikre det danske Folk og vort Land imod de af Krigsforhold følgende Ulykker og opfordrer derfor Befolkningen til rolig og behersket Holdning overfor de Forhold, som nu er opstået. Ro og Orden må præge Landet, og loyal Optræden må udvises overfor alle, som har en Myndighed at udøve.

København, den 9. April 1940 Christian R / Th. Stauning”

Støtte til tyske befæstningsarbejder der også beskyttede danskerne

Tyskerne besatte Danmark uden at anrette større skader udover den følelsesmæssige krænkelse af selvbestemmelsesretten.

Da tyskerne var kommet først, havde tyskere og danskere en fælles interesse i at forhindre andre i at invadere og smadre landet samt folket.

Regeringen var efter besættelsen 9. april 1940 indstillet på, at Danmark beholdt sit militær for at kunne bistå tyskerne med landets forsvar mod allierede invasionsstyrker. I sommeren 1941 krævede den tyske hærs general, at danske soldater skulle kunne tilkaldes til beskyttelse af vigtige industrianlæg mod englændernes nedkastede faldskærmsterrorister eller disses hvervede danske sabotører.16

Regeringen ville have danskere til at udføre tyske befæstningsarbejder for at undgå en allieret invasion. Den ville også have det store antal arbejdsløse danskere i arbejde i stedet for at få flere tyskere til landet.

Silkeborgkontorets stiftamtmand Herschend skrev i sin embedsdagbog17 2. september 1944 om befæstningsarbejder i Sønderjylland, at

”en Medvirken fra danske Myndigheders Side --- næppe vil undgaa at stille danske myndigheder i odiøst Lys overfor Befolkningen. ---. Medens --- Medvirken --- ved Opførelsen af Fæstningsanlæggene langs Vestkysten --- fra danske Myndigheders Side --- tenderede mod det Maal at hindre, at dansk Landomraade blev Krigsskueplads (ville) en Medvirken til de nu paatænkte Foranstaltninger --- fremme Muligheden for at gøre dansk Landomraade til Kampplads.”

Befæstningsarbejderne tværs over Sønderjylland i efteråret 1944 kunne gøre Danmark til en kampplads under en allieret fremrykning og det var ikke i danskernes interesse. Den tyske befæstning langs vestkysten var derimod blevet udført for at holde de vestallieredes kampe ude af landet.

De omfattende befæstningsarbejder fjernede næsten arbejdsløsheden på over 30%. Landmændenes nettofortjeneste fordobledes og andre erhvervsfolk tjente også godt. Det medførte en velstandsbølge.

Modstandsmændene derimod ville modarbejde tyske befæstningsarbejder. De ville hjælpe deres engelske bagmænd med at holde muligheden åben for invasion i Danmark.

Befæstningspengene var givet godt ud, hvis de hindrede en invasion. Erik Scavenius førte forhandlingspolitik med tyskerne som udenrigsminister fra 1940 og statsminister fra 1943. Modstandsfolk hadede og forfulgte ham for det. Men Scavenius berettede senere selv, at kongen ved hans afskedsaudiens 5. maj 1945 sagde anerkendende18:

”Vi opnåede da, at --- landet ikke blev ødelagt.”



15 Per Stig Møller: Kaj Munk. Digter, præst og urostifter. 2014.

16 Jens Andersen: Tysk Invasionsforsvar i Danmark 1940-45. 2007.

17 Rigsarkivet, København. Silkeborgkontoret med den danske stats repræsentation overfor Værnemagten.

18 Per Eilstrup og Lars Lindeberg: De så det ske under besættelsen. Bevar ro og orden 1969.




Kap. 2. Englændernes terror for at få de neutrale danskere radikaliseret til deres side

Englænderne også farlige for verdensfreden ifølge pressen i 1940

Hitler overfaldt Polen 1. september 1939. Den 3. september erklærede England og Frankrig krig mod Tyskland i medfør af deres forsvarsforbund med Polen og så var 2. Verdenskrig en kendsgerning.

Tyskerne skulle have skurkerollen for overfaldet på Danmark i 1940. Men ud fra den dybereliggende baggrund skyldtes det i nok så høj grad englænderne. Ifølge faghistorikere har de i århundreder overfaldet succesrige lande inde på fastlandet for at svække disses konkurrenceevne. Englændernes krige var handelskrige – især mod Frankrig og Tyskland. For at kunne overfalde og udnytte folk var det afgørende at have herredømmet over havene. De brøler endnu med stolthed: ”Britannia, rule the waves” – på dansk: ”Storbritannien, hersk over havene”.

Englænderne har således fire gange taget et stort antal skibe fra danskerne, som hver gang ville være neutrale:


	1801 Under deres krig mod Napoleon.

	1807 Under den fortsatte krig mod Napoleon.

	1914 Under l. Verdenskrig.

	1940 Under 2. Verdenskrig.


Politiken skrev da også 28. april 1940 i lederen ”Den tyske Hvidbog”, at ”det var Vestmagternes Holdning og Handlinger, som satte Begivenhederne i Skred i Norden. --- Churchill --- som Marineminister havde Ansvaret for de to alvorlige Krænkelser af Norges Neutralitet, Altmark-Affæren og Udlægningen af Miner i norske Farvande, som førte til den Katastrofe, der overgik Danmark og Norge. ---. Man havde ikke --- regnet med den Hurtighed og Dristighed, hvormed Tyskland handlede --- Fejlen gik --- ud over to neutrale Lande. Hvis den italienske Presse har Ret --- vil England for anden Gang i en stor Krig høste

